Et stof der minder om hash vinder popularitet blandt unge. Men skal det ulovliggøres eller ej?

Flere steder i Nordjylland kan man på helt lovlig vis gå ind og købe et stof, som minder om hash. Navnet er på det nye stof er HHC, og i en vis grad har det samme påvirkning på krop og hjerne som THC, der er i hash. Lige nu kan man lovligt sætte sig ind i en bil og køre, selvom man har røget en joint, der består af HHC. HHC er nemlig et nyt stof og er ikke en del af lovbekendtgørelsen over euforiserende stoffer. - Det er klart at sætte i en bil efter at have røget en ordentlig koger og med hvad vi ved, det betyder for reaktionsevnen, så er det jo ikke særlig befordrende for trafiksikkerheden, siger Peder Hvelplund, sundhedsordfører for Enhedslisten. Legalisering eller ej? Alligevel mener Peder Hvelplund, at hele cannabismarkedet skal legaliseres. - Jeg så hellere, at vi fik lavet en legalisering, så vi kunne kontrollere det. Vi kunne lave regler, vi kunne sikre, der kom rådgivning i forhold til misbrugsbehandling, hvis man oplever, det bliver et problem, fremfor vi overlader det til kriminelle at stå for salget, siger han. Det kraftigere stof THC er det vigtigste euforiserende stof i cannabis. Det nye, lignende og lovlige stof HHC har altså samme påvirkning, men hvad love og regler angår, er det noget andet. - Man kan argumentere for, at HHC bør være ulovligt at køre bil med, for det ligner jo hash så meget, og her er bagatelgrænsen meget lav. Vi kan godt spore HHC, men det er jo ikke ulovligt og dermed heller ingen sanktioner, hvis man kører bil med det i blodet. Det kan godt undre, siger Tore Hardlei. Ifølge Per Larsen, der er sundhedsordfører for Konservative, skal HHC sættes i samme bås som THC. - Vi ved, det har nogle store konsekvenser. Vi kan jo prøve at snakke med det personale, der er i psykiatrien. De siger, at det vil de straks advare imod og vil fraråde, fordi det kan give hashpsykose, som kan give nogle konsekvenser, som er uoverskuelige for de mennesker, det går ud over. - Den der afhængighed har ikke noget godt med sig, så det skal vi prøve at undgå, siger han. Udover HHC og THC findes blandt andet CBD. Det findes også i cannabisplanten og findes blandt andet i produkter, der let kan forveksles med slik. VIDEO: Se debatten mellem de to herunder.